U nedostatku pametnijih i nedajbože korisnijih političkih ideja, predstojeće političke bitke HDZ je nakanio iznijeti na plećima upokojenog Franje Tuđmana. Japino ime sve češće je na usnama Jadranke Kosor, a od naroda kratkog pamćenja očekuje se da popuši priču, pa da svi skupa zagazimo u nove pobjede. Dvije povijesne pljačke, ona iz devedesetih i ova aktualna, imaju biti zaboravljene kad se birači opiju mišlju na (pre)minulog poglavara. Na ovom mjestu dajemo svoj skromni doprinos nastojanjima najveće oporbene stranke



Od ove sezone opet se nosi - Franjo Tuđman



O genocidnim promjenama:



"S jedne strane one neizbježno produbljuju povijesne razdore, razjaruju međunacionalnu mržnju i potiču osvetničke porive, pa sa svime time pridonose održavanju međunarodne zategnutosti i izbijanju sve novih i novih sukoba. S druge strane, dovode do etničke homogenizacije pojedinih naroda, do većeg sklada nacionalnog sastava pučanstva i državnih granica pojedinih zemalja, pa to može imati pozitivne učinke na kretanja u budućnosti u smislu smanjivanja razloga za nova nasilja i povoda za nove sukobe i potrese'

(Bespuća povijesne zbiljnosti, 1989. godina)

O malim stvarima koje čovjeka čine sretnim:

"Sretan sam da mi žena nije Židovka ni Srpkinja."

(travanj 1990, predizborni skup HDZ-a u Dubravi)

O stabilnosti u komunističkim državama:



"Uspostavili smo demokratski poredak stabilniji nego u bilo kojoj drugoj bivšoj komunističkoj državi."

(Franjo Tuđman u Tribunju, 14. 08. 1993. godine)

O hrvatskim prijateljima kojih nema:



"Pripadnici ste jednog slavnog naroda koji kako u povijesti, a tako ni sada nije imao prijatelje."

(Dr Franjo Tuđman u Tribimju, 14. kolovoza 1993. godine)





O skromnosti i vlastitom doživljaju svog poslanja:



"Ako ne bi bilo Tuđmana, ne bi bilo HDZ-a, ne bi bilo Hrvatske!"

(svibanj 1994, razgovor s urednicima hrvatskih listova u povodu Dana državnosti)

O neovisnosti pravosuđa:



"Sudovi su donosili odluke bez mojega znanja!"

(Dr. Franjo Tuđman u interviewu hrvatskim listovima u povodu Dana državnosti, svibanj 1994.)

O veoma povoljnijim položajima:



Hrvatska je po prvi puta u svojoj povijesti u veoma povoljnijem međunarodnom položaju.

(Dr. Franjo Tuđman u interviewu hrvatskim listovima u povodu Dana državnosti, svibanj 1994.)





O izbjeglim i protjeranim građanima srpske nacionalnosti:

"Neka im je sretan put, nisu stigli ponijeti ni devize, ni svoje prljave gaće."

(Franjo Tuđman na željezničkoj stanici u Kninu - Vlak Slobode, kolovoz 1995.)





O bezbrižnosti pred radom Haaškog suda:

"Mi ne možemo tražiti da poglavari Srbije dođu na Haški sud. Ako bismo vodili takvu politiku, mogla bi nam se obiti o glavu."

(svibanj 1996, sjednica Predsjedničkog vijeća)

O potrebama i željama:

"Pobjeda HDZ-a je potrebna radi očuvanja opstojnosti RH jer da nije toga i meni bi bilo lakše pustiti da se stranke natežu, a ja da budem izvanstranački predsjednik."

(Franjo Tuđman na 2. sjednici Glavnog odbora HDZ-a)

O sebi i drugovima:

"U strateškim su centrima iz kojih se određuje politika na dulje staze predvidjeli da s političke scene treba maknuti sve koji su krivi za raspad Jugoslavije. A to su Milošević i Izetbegović, pored Tuđmana."

(Franjo Tuđman na 2. sjednici Glavnog odbora HDZ-a)

O koncu i završetku:

"Ratno razdoblje je završeno, a bit će okončano do nekoliko mjeseci."

(Franjo Tuđman u Belišću, ožujak 1997. godine)

O beznačajnim formalnostima:

"Formalno je u Hrvatskoj nezaposleno 16-17 posto, međutim, stvarno nije niti 9 posto, jer su ti nezaposleni samo formalno nezaposleni."

(Franjo Tuđman u intreviewu hrvatskim medijima, svibanj 1997. godine)

O Dinamu i Pančevu:



"Kažu, vratite nam Dinamo. Što da im vratim? Jugoslaviju, Srbiju, Pančevo? To su ovi iz oporbe, koji ne znaju što znači imati vlastitu državu, našli par budala i dali im po sto maraka da viču na stadionu."

(Franjo Tuđman u Sportskim novostima, svibanj 1997. godine)

O starosti na ovim prostorima:



"Hrvati i Srbi su dvije najstarije civilizacije u ovom području."

(Franjo Tuđman u interviewu časopisu Leaders, srpanj 1997. godine)

O "našim ljudima" u Haagu:

"Odlazak naših ljudi u Haag znak je ne samo dosljednosti nego i jakosti naše međunarodne politike."

(listopad 1997, izjava za medije)

O genetici i prodanim dušama:

"Veličanstveno uskrsnuće hrvatske slobode i samostalnosti i velebne hrvatske olujne ratne pobjede žele obezvrijediti različiti smušenjaci i smutljivci, mutikaše i bezglavnici, jalnuški diletanti i jednostavno - prodane duše. Takvi su bili genetski programirani protiv slobodne i nezavisne hrvatske države."

(listopad 1997, proslava 7. obljetnice Mladeži HDZ-a)

O preprekama slobodnom društvu:



"Hrvatska je danas smetnja prodoru svjetske ideje o slobodnom društvu."

(Franjo Tuđman na proslavi 7. obljetnice Mladeži HDZ-a, listopad 1997. godine)

O povijesnim uzorima:

"Mene će povijest smjestiti bok uz bok s Francom, kao spasitelja zapadne civilizacije."

(travanj 1998, citat iz razgovora s Carlosom Westendorpom, New York Times)

O hrvatskom čovjeku i njegovom misaonom procesu:

"Ne znam odakle veleposlaniku Montgomeryju zaključak da hrvatski čovjek ne misli kao ja."

(prosinac 1998, na presici po povratku iz Moskve)

O skromnosti, klapa druga:

"Jedan od stranaca koji se bavio idejom potpore disidentima u komunističkim zemljama rekao mi je: Znate, profesore generale - tako su me zvali osamdesetih godina - da niste Hrvat bili biste nobelovac!"

(lipanj 1999, intervju za HTV)

O vragovima koji opsjedaju Hrvatsku:

"Nećemo dopustiti onima koji se vežu i sa crnim vragom protiv hrvatske slobode i hrvatske nezavisnosti. Ne samo sa crnim, nego i zelenim i žutim vragovima. Nećemo dopustiti onima koji se povezuju sa svim protivnicima hrvatske samostalnosti, ne samo povezuju, nego im se nude, ne samo da im se nude, nego im se prodaju za Judine škude."

(studeni 1999. godine, na povratku s liječenja u SAD-u)



Lupiga.com



